
Parlamentul  României

Camera  Deputaţilor

Comisia juridică, de disciplină                                          Comisia pentru industrii
              şi imunităţi                                                                          şi servicii
       Nr.31/1316/2007/2008                                                      Nr.23/279/2007/2008                                                                
                                                                                           Bucureşti, 22.10.2012

                                                                                        Pl-x 840/2007/2008
BIROUL PERMANENT

AL

CAMEREI DEPUTAŢILOR


În conformitate cu prevederile Regulamentului Camerei Deputaţilor, republicat, cu modificările ulterioare, vă înaintăm, alăturat, RAPORTUL COMUN SUPLIMENTAR asupra propunerii legislative pentru modificarea art.118 din Ordonanţa de urgenţă a Guvernului nr. 195/2002 privind circulaţia pe drumurile publice, retrimisă de plenul Camerei Deputaţilor, pentru o nouă dezbatere, în fond, Comisiei juridice, de disciplină şi imunităţi şi Comisiei pentru industrii şi servicii, cu adresa nr. Pl-x 840 din 20 octombrie 2008.



În raport cu obiectul şi conţinutul său, propunerea legislativă face parte din categoria legilor organice.
	VICEPREŞEDINTE,

                  Florin IORDACHE


	PREŞEDINTE,

Iulian IANCU

RAPORT COMUN SUPLIMENTAR
asupra 
propunerii  legislative pentru modificarea art.118 din Ordonanţa de urgenţă a Guvernului nr. 195/2002 privind circulaţia pe 
drumurile publice

În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi şi Comisia pentru industrii şi servicii au fost sesizate, spre dezbatere în fond, cu propunerea legislativă pentru modificarea art.118 din Ordonanţa de urgenţă a Guvernului nr. 195/2002 privind circulaţia pe drumurile publice, trimisă cu adresa      nr. Pl-x 840 din 3 decembrie 2007, înregistrată la Comisia juridică, de disciplină şi imunităţi sub nr.31/1316 din 5 decembrie 2007 şi cu nr.23/279 din 5 decembrie 2007 la Comisia pentru industrii şi servicii.
Consiliul Legislativ a avizat negativ iniţiativa legislativă, conform avizului nr.951 din 16 iulie 2007.

Potrivit dispoziţiilor art. 75 din Constituţia României, republicată, şi  ale art.92 alin. (9) pct. 2 din Regulamentul Camerei Deputaţilor, republicat, Camera Deputaţilor este Cameră decizională.

Guvernul, prin punctul de vedere transmis cu adresa nr. 1911 din 26 iulie 2007, nu susţine adoptarea  propunerii legislative.

Senatul, în calitate de primă Cameră sesizată, a respins propunerea legislativă, în şedinţa din 27 noiembrie 2007.
Iniţiativa legislativă a fost avizată negativ de Comisia pentru administraţie publică, amenajarea teritoriului şi echilibru ecologic.
Propunerea legislativă supusă dezbaterii are ca obiect de reglementare modificarea art. 118 din O.U.G. nr.195/2002 privind circulaţia pe drumurile publice, astfel încât plângerea împotriva procesului-verbal  de constatare a contravenţiilor să se poată depune la „instanţa de judecată din raza de domiciliu a contravenientului, şi nu la „serviciul poliţiei rutiere în a cărui rază de competenţă a fost constatată fapta”. 

   În conformitate cu prevederile art.61 şi 63 din Regulamentul Camerei Deputaţilor, republicat, cu modificările şi completările ulterioare, membrii celor două Comisii au examinat propunerea legislativă în şedinţe separate, întocmind raportul iniţial nr. Pl-x 840 din 24 septembrie 2008, prin care au hotărât, cu unanimitate de voturi, să propună plenului Camerei Deputaţilor, respingerea propunerii legislative pentru modificarea art.118 din Ordonanţa de urgenţă a Guvernului nr. 195/2002 privind circulaţia pe drumurile publice .
Plenul Camerei Deputaţilor, în şedinţa din 15 octombrie 2008, în temeiul dispoziţiilor art. 104 din Regulamentul Camerei Deputaţilor, republicat, cu modificările şi completările ulterioare, a hotărât retrimiterea iniţiativei legislative celor două Comisii sesizate în fond, în vederea unei noi examinări şi depunerii unui nou raport.

În conformitate cu prevederile art. 61 şi 63 din Regulamentul Camerei Deputaţilor, republicat, cu modificările şi completările ulterioare, cele două Comisii au dezbătut propunerea legislativă în şedinţe separate. Membrii Comisiei  juridice, de disciplină şi imunităţi au reexaminat iniţiativa legislativă în şedinţele din 3 martie 2009 şi 22 octombrie 2012. Membrii Comisiei pentru industrii şi servicii au reexaminat propunerea legislativă în şedinţele din 3 noiembrie 2009 şi 2 octombrie 2012. 
 La lucrările Comisiei juridice, de disciplină şi imunităţi au participat, din totalul de 23 de membri, un număr de 14 deputaţi, iar la lucrările Comisiei pentru industrii şi servicii au participat, din totalul de 28 de membri, un număr de 26 de deputaţi.
La dezbaterea iniţiativei legislative au participat, în calitate de invitaţi, din partea Ministerului Administraţiei şi Internelor, domnul Bogdan Tohăneanu - secretar de stat şi doamna Irina Alexe – şef Departament Relaţia cu Parlamentul.
Cu prilejul dezbaterilor, membrii celor două Comisii au constatat că iniţiativa legislativă nu se impune întrucât, potrivit deciziei Curţii Constituţionale nr. 347/2007 referitoare la excepţia de neconstituţionalitate a dispoziţiilor art. 118 alin. (1), (2) şi (5) din OUG nr. 195/2002 privind circulaţia pe drumurile publice, prin Ordonanţa de urgenţă a Guvernului nr. 69/2007, textul art. 118 a fost modificat şi completat, în vederea asigurării accesului liber la justiţie. Astfel, potrivit dispoziţiilor art. 118 alin. (1) din legea în vigoare, plângerea se poate depune la „ judecătoria în a cărei rază de competenţă a fost constatată fapta”. 

În ceea ce priveşte propunerea ca plângerea să fie depusă la instanţa de judecată din raza de domiciliu a contravenientului, aceasta ar fi contrară competenţei teritoriale determinate de locul săvârşirii faptelor pasibile de sancţiuni contravenţionale aferente. Potrivit acestei competenţe, plângerea se depune la judecătoria în a cărei rază de competenţă a fost constatată fapta. În acest fel se asigură îndeplinirea unitară a actelor procedurale, precum şi administrarea operativă şi corespunzătoare a tuturor probelor necesare soluţionării cauzelor.
În urma dezbaterii, membrii celor două Comisii au hotărât, cu unanimitate de voturi, să menţină raportul iniţial şi să propună plenului Camerei Deputaţilor respingerea propunerii legislative pentru modificarea art.118 din Ordonanţa de urgenţă a Guvernului nr. 195/2002 privind circulaţia pe drumurile publice. 
În raport cu obiectul şi conţinutul său, propunerea legislativă face parte din categoria legilor organice.

	VICEPREŞEDINTE,

Florin IORDACHE


	PREŞEDINTE,

Iulian IANCU

	SECRETAR,

Gabriel ANDRONACHE
	SECRETAR,

Bogdan ŢÎMPĂU


                                Şef serviciu Nicoleta Grecu                                                       Consilier parlamentar Ioan Bivolaru
                                                                                                                            Consultant parlamentar Monica Tudor                                                                                                              

